Hoe Afrikaans is jy?Veniece Janse van Rensburg Dit is werklik ŉ goeie vraag. Wat sal jy antwoord as ek dit vir jou vra? Sal jy praat van voedsel, aktiwiteite of iets anders? Hoe beskryf jy hoe Afrikaans jy is? Hoe eg is jy in jou eie taal? Ek dink die vraag vra baie mense vas. Ek het 30 mense gevra, elkeen verskaf toe ŉ humoristiese antwoord. Van biltong tot sokkie na vellies dra en boer. Maar is jy dan regtig Afrikaans? Ek dink jy bieg. Hoe Afrikaans is ek? Hier is hoe Afrikaans ek is: As ek dink aan Afrikaans dink ek aan sonsondergange waar boere hulle gebede, met ŉ koppie koffie in die hand, hemel toe stuur. Hoe God die veld en lande seën met reën, en hoe jy jou plaashoed op jou bors neerlê en opkyk na die wolke terwyl die donderweer slaan. My geloof is waaraan ek dink as ek dink aan Afrikaans. ŉ Volk wat deur sweet en trane ŉ vestiging met God se leiding gebou het. ŉ Gelofte opgerig in Afrikaans, in God se naam en met God se hulp, deur Voortrekkers. As ek dink aan Afrikaans dink ek aan elke man wat die huis in diensplig verlaat het en elke vrou wat ŉ huis opgerig het. Die os en wa wat suid getrek het. Ek dink aan Verwoerd en Pretorius wat ons volk kon lei. Ek dink aan Afrikaans as meer as ŉ taal. Afrikaans is ŉ lewenswyse, gerig in die Woord van die Here, vertroue in Hom en vertroue in jou eie vaardighede. ŉ Man of vrou geanker in God. Met Goddelike selfvertroue praat ek Afrikaans. Hoe praat jy? Afrikaans is meer as net biltong en sokkie. Afrikaans is waarvoor jou ma en pa se ouers geveg het. Ons kan nie in ons gemaklikheid vergeet van waar af ons taal kom nie. Afrikaans is wie ek is en vir wat ek veg, die taal waarin ek studeer en die lewenswyse waarin ek my kinders gaan grootmaak. Afrikaans is nie net ons Boere en Voortrekkers nie. Afrikaans is hart. My en jou hart. Afrikaans is die klein seuntjie met die droom om eendag kop omhoog oor sy landerye te kan kyk, terwyl hy in sy klein stadskamertjie trekker speel. Afrikaans is die klein meisie, wat grootgeword het in die stad, wat na die hemele kyk en weet waar haar krag vandaan kom, met vertroue in God se plan vir haar lewe. Afrikaans is die tannie wat haar oë kan toemaak en haar ma se groot Sondagete ruik. Afrikaans is jou ouma wat vertel hoe sy jou oupa ontmoet het in die strate, waar hulle gedans het en hoe oupa nooit van ouma se rooi rokkie sal vergeet nie. Afrikaans is die bakkie in die middel van die pad stop sodat jy die hemelse kunswerk, gevorm deur die son, kan inneem. Afrikaans is baie koffie en baie vertroue. Ek kan my oë toemaak en sien wat Afrikaans is. Wat Afrikaans vir my beteken. My hart word stil en dit ruik soos nat grond. Hoe Afrikaans is ek? So Afrikaans soos ek kan wees. Die harde werk van ŉ Afrikaner is afkomstig van die krag van Bo. Hoe ons as ŉ volk vir onsself wil bou, die gretigheid het om na ons eie volk te kan omsien. Onafhanklikheid, maar nie sonder God nie. Daar is niks mooier nie as ŉ man of vrou wat met Goddelike selfvertroue kan sê ek het alles voor my self gedoen. Die trots op jou eie handewerk. Kinders en jongmense wat van kleins af pleit dat hulle soos hulle ouer(s) wil wees. Droom is Afrikaans. Liefde bo alles is Afrikaans. Om Afrikaans te koppel aan biltong en sokkie is oppervlakkig en beledigend. So baie geskiedenis, ŉ trotse vlag, gebede, die slag van Bloedrivier, is alles en soveel meer as net ŉ kort antwoord. Duisende manne het geval, duisende vrouens en kinders tesame vir ŉ beloofde toekoms in ons land. Afrikaans is ons Land. Afrikaans is ons klein dorpies. Staan jy saam Afrikaans of praat jy net Afrikaans? Afrikaans is die klein meisie en klein seuntjie wat in die strate baljaar, fiets ry, modderkoekies bak en kliphard lag. Die hond is lankal uit die bos. Afrikaans is die huishouding wat hulle hande saambring en hulle hoofde sak in gebed voor die aandmaaltyd. Die huishouding waar probleme met God laat aande bespreek word. ŉ Man en vrou gebind deur God, besig om so hard te lag vir mekaar, terwyl die braaibroodjies op die vuur brand. Afrikaans is liefde tussen mekaar. Afrikaans is mekaar groet. Onophoudelik mekaar groet. Is jy Afrikaans of praat jy net Afrikaans? Wat maak jou hart klop as jy dink aan Afrikaans? My hart klop as ek dink aan die manne wat die gelofte opgerig het. My hart klop vir groot landerye met die Afrikaanse van op die plaasbord. Generasies wat trots boer. My hart klop vir elke Afrikaanse straatnaam, elke Afrikaanse dorp. My hart klop vir elke storie oor Afrikaans. Elke kind opgerig in Afrikaans en elke liedjie geskryf in Afrikaans. Is Afrikaans meer as net ŉ taal vir jou? Afrikaans is so suiwer. Hoe ongelooflik om te dink ek en jy kan alles doen tot eer van die Here, in Afrikaans. Alles in Afrikaans. Ek is ŉ trotse Afrikaner. Afrikaans is ŉ keuse, nie net ŉ taal nie. As jou antwoord op die vraag “Hoe Afrikaans is jy?” nog nie beantwoord kan word nie, lees die gelofte − opgerig 16 Desember 1838. Is jy ŉ student wat aktivisties en trots is op jou taal en kultuur? Kom, neem deel aan Solidariteit Jeug se kompetisie en vertel ons hoe Afrikaans is JY! Klik op die skakel om deel te neem. Wen moontlik die volgende as jy deelneem: 1x Solidariteit Jeug-geskenkpak 2x kaartjies vir ´n Riaan Benade-vertoning in die AfriForum Teater (28 Julie) en ŉ Buffelsfontein Beesboerdery-geskenkbewys van R250.